b'\n_START_ARTICLE_\nJonas Andersson (j\xc3\xa4\xc3\xa4kiekkoilija)\n_START_SECTION_\nUra\n_START_PARAGRAPH_\nAndersson varattiin NHL:\xc3\xa4\xc3\xa4n varaustilaisuudessa 1999, kun Nashville Predators huusi miehen oikeudet 33. varausvuorolla. Andersson siirtyi jo seuraavaksi kaudeksi pelaamaan OHL-juniorisarjaan North Bay Centennialsiin. H\xc3\xa4n pelasi kauden aikana OHL:n t\xc3\xa4hdist\xc3\xb6ottelussa ja valittiin tulokkaiden t\xc3\xa4hdist\xc3\xb6kent\xc3\xa4lliseen._NEWLINE_H\xc3\xa4n aloitti Nashvillen organisaatiossa farmijoukkue Milwaukee Admiralsissa, jossa pelasi sek\xc3\xa4 IHL- ett\xc3\xa4 AHL-liigaa. Kaudella 2001\xe2\x80\x9302 h\xc3\xa4n sai tililleen t\xc3\xa4h\xc3\xa4n asti ainoat viisi NHL-otteluaan. Kausi 2002\xe2\x80\x932003 p\xc3\xa4\xc3\xa4ttyi kuitenkin ik\xc3\xa4v\xc3\xa4sti. Andersson loukkasi olkap\xc3\xa4\xc3\xa4ns\xc3\xa4, ja kausi 2003\xe2\x80\x932004 j\xc3\xa4i h\xc3\xa4nelt\xc3\xa4 kokonaan v\xc3\xa4liin._NEWLINE_Kun h\xc3\xa4n lopulta toipui kovasta vammastaan, oli pelituntuma kadonnut t\xc3\xa4ysin. Kaudella 2004\xe2\x80\x932005 Andersson pelasi Ruotsissa kolmessa joukkueessa: Leksandissa Allsvenskania ja S\xc3\xb6dert\xc3\xa4ljess\xc3\xa4 sek\xc3\xa4 Bryn\xc3\xa4siss\xc3\xa4 Elitserieni\xc3\xa4. Kaudeksi 2005\xe2\x80\x932006 mies l\xc3\xa4hti hakemaan uraansa j\xc3\xa4lleen nostetta, t\xc3\xa4ll\xc3\xa4 kertaa Suomesta. Andersson siirtyi Tampereen Ilvekseen._NEWLINE_Andersson pelasi yhden kauden Ilveksess\xc3\xa4 ja siirtyi kaudeksi 2006\xe2\x80\x932007 HPK:on. Anderssonin alkukausi HPK:ssa sujuikin kohtalaisesti, mutta olkap\xc3\xa4\xc3\xa4vamman takia h\xc3\xa4n joutui j\xc3\xa4tt\xc3\xa4m\xc3\xa4\xc3\xa4n runkosarjan kesken 23 pelin j\xc3\xa4lkeen. Andersson kuntoutui kuitenkin pudotuspeleihin ja kauden p\xc3\xa4\xc3\xa4tteeksi h\xc3\xa4n teki vuoden jatkosopimuksen HPK:hon._NEWLINE_HPK ajautui kaudella 2007\xe2\x80\x932008 liigan h\xc3\xa4nt\xc3\xa4p\xc3\xa4\xc3\xa4h\xc3\xa4n. Joukkue myi Anderssonin kesken kauden Oulun K\xc3\xa4rppiin. K\xc3\xa4rppien kausi p\xc3\xa4\xc3\xa4ttyi mestaruusjuhliin, ja Andersson voitti uransa ensimm\xc3\xa4isen Suomen-mestaruuden. Kaudella 2008\xe2\x80\x932009 Andersson oli K\xc3\xa4rppien toiseksi paras pistemies tehoilla 24+33. K\xc3\xa4rp\xc3\xa4t oli j\xc3\xa4lleen SM-liigan loppuottelussa mutta j\xc3\xa4i t\xc3\xa4ll\xc3\xa4 kertaa hopealle._NEWLINE_Huhtikuussa 2009 Andersson teki kauden 2009\xe2\x80\x932010 kattavan sopimuksen KHL-liigassa pelaavan Dynamo Minskin kanssa. Toukokuussa 2010 ilmoitettiin ettei h\xc3\xa4n jatka joukkueessa kaudella 2010\xe2\x80\x9311. Andersson siirtyi Vancouver Canucksiin, jossa h\xc3\xa4n pelasi kauden aikana nelj\xc3\xa4 NHL-ottelua ilman tehopisteit\xc3\xa4. Canucksin farmijoukkueessa Manitoba Moosessa h\xc3\xa4n pelasi 20 AHL-ottelua tehopistein 5+6=11. Tammikuussa 2011 Andersson siirtyi KHL:n Ak Bars Kazaniin, jossa h\xc3\xa4n pelasi seitsem\xc3\xa4n ottelua tehden yhden maalin ja antaen kolme maalisy\xc3\xb6tt\xc3\xb6\xc3\xa4. Kolmessa pudotuspeliottelussa h\xc3\xa4n j\xc3\xa4i pisteitt\xc3\xa4._NEWLINE_Kaudeksi 2011\xe2\x80\x932012 Andersson siirtyi HK Atlantiin, jossa h\xc3\xa4n pelasi puolentoista kauden ajan. Tammikuussa 2013 Atlant myi h\xc3\xa4net Torpedo Ni\xc5\xbeni Novgorodiin vaihdossa Ilja Krikunoviin.\n_START_SECTION_\nMaajoukkue\n_START_PARAGRAPH_\nAndersson pelasi j\xc3\xa4\xc3\xa4kiekon MM-kilpailuissa 2010, jotka p\xc3\xa4\xc3\xa4ttyiv\xc3\xa4t pronssiin. H\xc3\xa4n oli Ruotsin paras maalintekij\xc3\xa4 kuudella osumallaan. Koko turnauksen maalip\xc3\xb6rssiss\xc3\xa4 Andersson oli toinen yhdess\xc3\xa4 Ven\xc3\xa4j\xc3\xa4n Pavel Datsjukin kanssa. Heid\xc3\xa4n edell\xc3\xa4 oli vain seitsem\xc3\xa4n maalia iskenyt Kanadan John Tavares._NEWLINE_Vuonna 2001 Andersson pelasi alle 20-vuotiaiden MM-kilpailuissa.\n_START_SECTION_\nMuuta\n_START_PARAGRAPH_\nAnderssonilla on tytt\xc3\xb6yst\xc3\xa4v\xc3\xa4, Frida.'